ky ky el ru ru cs ky ky ky ru ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky kk ky ky ky ky ky ky ky ky ky ky ru ru
"Аалам", 13.05.08 - 12-бет: Медициналык ликбез..•
Аялдын кошбойлуу мезгилиндеги физиологиялык жана психологиялык өзгөрүүлөрүнө бардык эле эркектер даяр эмес. Айрыкча болочок жаш аталар. Ал турсун болочок эне өзү дагы. Кошбойлуу кезде жана төрөттөн кийинки алгачкы айлардагы аял-эркектин мамилесинин начарлоосунун айынан көп үйбүлөлөр ажырашууга дуушар болушат. Эгерде ошол мөөнөттөрдө эмне кылуу керектигин билсе, мындан кутулууга болот.
Эң алгачкы биринчи жумалыкта гормоналдык фон өзгөрөт. Буга медицинада "жарылуу" деп мүнөздөмө беришет. Болочок эне кимди жарыкка алып келээрин так билбесе да, анын эмоциясы жана өзүн сезүүсү таптакыр башкача боло баштайт. Маанайы себепсиз эле чөгүп, көңүлү айнып, кусуп, башы айланып жана тынчы жок уйку коштоп, эч нерсени сүйбөй, күтүүсүз алы кетет. Аялдар мындайда эчкимди көргүсү келбей калат. Ошол учурда аялдын организми өтө кабыл алгыч болот. Мындай көрүнүштөн пайдаланып, күйөөңүз сизди канчалык сүйөөрүн текшерип алсаңыз болот. Анткени ал алдыда сиз үчүн дагы көп кам көрүшү керек эмеспи.
Ким кошбойлуулуктун алгачкы жумалыгын көтөрө алган болсо, бул мезгил алар үчүн чоң белек. Абал баштапкыдан бир топ стабилдешет. А сексуалдык активдүүлүк жогорулап, гормондордун таасири менен сезгичтик көтөрүлөт. Кош бойлуу мезгилде аялдардын 15%ы биринчи жолу оргазмды сезээри факт. Гормондордун таасири менен тери чыңалып, назик тартып, сырткы келбет да жакшырат.
Көпчүлүк аялдар бул мезгилде өзүн абдан эле жакшы сезип калат. Көнүмүш жашоо образын өткөрө баштайт. Кээде коопсуздук үчүн төшөк кумарынан баш тартуу сунушталат. Анткени төрөттүн алгачкы айларына терс таасирин тийгизиши мүмкүн. Бирок бул сексуалдык активдүүлүктүн басаңдашынын негизги себеби эмес. Бул этапта бала чоңоюп калгандыктан, ата-энеси ага зыян келтирип коюудан коркушат.
Бул төрөттөн кийинки мезгил. Негизи организм толук калыбына келүү үчүн 6-8 жумага чейин убакыт кетет. Бирок, сексуалдык жашоо кадимкидей боло бербейт. Себеби, бөбөккө тынымсыз кам көрүү менен төшөктөгү кадимки көнүмүш жашоого мүмкүнчүлүк түзүлбөй калат.
Адамдын сүйлөө манерасы, жести, жүрүм-туруму, өң-келбети, кийиминин түсү да анын өзү тууралуу айтып бере алат.
Адамдын көзү - жандүйнөсүнүн күзгүсү деп айтылат. Бардык маалыматтарды көзүнөн билсе болот. "Көз тийбесин" дейт кыргыздар, о.э. көз саткынчы да болот... Азыркы экстрасенстер сезимтал жана жаралуу адамдарга терс энергиялардан сактануу үчүн кара көз айнек тагынып жүрүүнү сунушташат.
Кара көздүүлөр - энергиясы күчтүү адамдар. Алар туруктуу, демилгелүү жана тынчы жок келишет. Сүйүүдө өтө күйүп-жанышат. Бул көздөр кубаныч эле алып келбестен, өкүнүч дагы алып келиши мүмкүн.
Кой көздүүлөр - табиятынан жагымдуу, сезимтал, акылман келишет. Өтө темпераменттүү адамдар. Алар өзгөчө таарынчаак болушканы менен, бат жазылышат. Кой көздүүлөрдүн бир кемчилиги -- өз оюн бербейт. Астрологдор мындайлар башка адамдарга тез аралашып, бат тил табышып кетээрин белгилеп жүрүшөт. Алар абдан сүйкүмдүү, бирок алар кандай тез күйүп-жанса, кайра ошондой муздашат.
Ачык кой көздүүлөр - тартынчаак, кыялкеч болушат. Аларды прагматиктер десе да болот. Балким ошондуктан алар эмгекчил, аракетчил болушса керек. Аларга дайыма ишенүүгө болот, анткени айтканын аткарышат. Башкалардан өзгөчөлүгү - алар баарын өзү жасаганга аракет кылгандыгын айтса болот. Алар чоң ийгиликтерге жетише алышат. Бул адамдар чөйрөсүнө эч кандай нааразычылыкты алып келишпейт. Астрологдор ачык-кой көздүүлөрдүн өтө сезимталдыгын кошумчалашат. Алар бирөөнү таарынтып алса, эч кимге билгизбестен ичтен кайгыга бата беришет.
Көгүш көздүүлөр - романтиктер, өтө эмоционалдуу, сезимтал адамдар. Алар бир гана өнөгүн талыкпай сүйө бербестен, ошондой эле ага берилгендиги менен анын көңүлүн дагы бурдура алат. Эмне ойлоп жатканын толук билүү мүмкүн эмес. Баса, бул адамдар акыйкат, чындык үчүн жанын берүүгө да даяр. Көгүш көздүүлөр чынчыл болушат. Башкы кемчилиги - өзүн көтөрө бергендик. Мындай адамдар урушчаак келип, талаш-тартыштарды жактырышат, окуяны тездетип жана башкалардын көйгөйүн эч түшүнө алышпайт.
Кочкул көк көздүүлөр - туруктуу, бирок алар сентименталдуулукка жакын. Мындай көздүүлөр өзүнүн оюндагысын бербейт, а алардын маанайы жазгы шамалды элестетет. Кочкул көк көздүүлөр эски таарынычты унута албайт.
Көк көздүүлөр - калпычы болушат. Максатына жетүү үчүн аракетчил келишет. Өтө сентименталдуу адамдар эмес. Мындай көздүүлөр көз жашыңды төксөң деле жибип кетпейт. Кээде алар өз күнөөлөрү үчүн кайгырып, себепсиз эле депрессияга түшө берет. Токтоо болушканы менен, кээде көнүмүш көрүнүштөр да аларды тажатат.
Күрөң көздүүлөр - абдан чечкиндүү жана акылдуу адамдар. Кыйынчылык жаралса, токтоосуз чечүүгө өтөт. Бирок, кыйын кырдаалдын алдында алсыз келишет. Сезимтал, мындай адамдарга жашоо өзгөчө кызыктуу. Себеби, булар жолдуу, карьерада да, сүйүүдө да алар ойлогондой болот.
Кочкул күрөң көздүүлөр - өз оюн бербеген, баш ийбес жана кайратман. Алар эрктүү жана чечкиндүү мүнөздөгүлөр. Кызганчаак, бирок мындай сапатын көргөзбөгөнгө аракет кылышат. Сүйүүгө өтө туруктуу, башкага азгырыла бербейт.
Эгерде сиз бозомтук жашыл көздүү болсоңуз, анда эркиңиздин абдан күчтүү экендигин белгилеп коюуга болот. Сизди көп сүйлөбөгөн адам деп баалаган менен, бирок ошонун өзү көздөгөн максаттарга жетүүгө жардам берет. Өтө керектүү суроолорду чечүүдө өзүңүзгө катуу талаптарды коесуз, кээде таш боордукка чейин барасыз.
Жашыл көздүүлөр - мунун өзү назиктик. Алар чынчыл жана өзү тандаган адамына өтө ысык, ишенимдүүлүк мамилеси менен айырмаланышат. Ал чыныгы рыцарь. Достору анын ишенимдүүлүгүн, боорукерлигин баалашат. Душмандары анын принципиалдуулугун жана катуулугун көралышпайт. Алар жакшы угуучулар жана маектештер. Алар туруктуу, бирок муну менен ой жүгүртүүсү чектелбейт. Башкаруу иштерин жакшы аткарат.
Жолборс көздүүлөр - башкалардын оюн окуй билет. Кандай гана иш болбосун чыгармачылык менен мамиле кылышат. Эгерде сиздин оюңузда жаман нерсе болбосо, мындай адамдар менен маектешүү өзүнчө эле рахат.
Көздүн түсү - зодиак белгисинде
Көздүн түсү адамдын мүнөзүн чагылдырса, көздүн өзү сизге тийиш-түү зодиак белгисине таасирин берет экен.
Бийкеч - ойноок көздүү болушат, а алардын көзү дайыма тунук жана күнөөсүз.
Чаян - жөн гана өзүнө тартып турат.
Жаачы - жалындуу көзү менен айырмаланат. Бирок көзү күлмүңдөп турат.
Текечер - басымдуусу кочкул күрөң көздүүлөр, баамчыл.
Суу пери - ойчул жана акылдуу.
Тараза - кыялкеч, жумшак көз карашка ээ.
Бөйөн - көптөгөн пландары бар токтоо адамдар.
Арстан - магниттик көз карашы менен өзүнө тартып турат.
Кой - оттуу көз карашка ээ.
Эгиздер - шыңгыр күлкүнү коштогон ойноок көз карашы бар.
Балыктар - табышмактуу көз караштуу.
Букачар - табиятынан өтө назиктик коштогон өзгөчө көз карашка ээ.
Бетти даярдаган Азима АКУНОВА